Varslet er endnu ikke sendt afsted. Det er en langsommelig proces for Frederikshavn Kommune at skulle fjerne de mange hundrede gamle skrotbiler, som Knivholt Autoophug ulovligt har stående. Virksomheden har miljøgodkendelse til at måtte have 500 skrotbiler opmagasineret, men ifølge Frederikshavn Kommune er der omkring 1.200 biler på området. TV2 Nord fik i efteråret 2022 aktindsigt i sagen, og den viste, at kommunen og miljøtilsynet siden 1994 har vidst, at der var mindst 500 biler mere, end der var godkendelse til på ejendommen. Afdækningen af sagen fik i december borgmester Birgit S. Hansen til at kræve en hasteredegørelse om sagen. Skrothandleren fik et påbud om, at de mange biler skulle være fjernet senest 1. februar i år. Da fristen udløb uden at skrothandleren havde fjernet én eneste bil, besluttede kommunen at man ville fjerne bilerne på Kaj Hansens regning og sætte gang i en såkaldt selvhjælpshandling. Lang proces at fjerne ulovlige biler Plan- og Miljøudvalget vedtog 6. februar, at skrothandleren skulle varsles om at man nu ville sætte selvhjælpshandlingen i gang, men varslet er endnu ikke sendt. -	Vi er i gang med at indhente tilbud fra fire entreprenører på fjernelse af bilerne. Vi skal have tilbuddene ind i den her uge, siger formanden for Plan- og Miljøudvalget Peter E. Nielsen (S). Først når kommunen har modtaget tilbuddene fra entreprenørerne kan man sende varselsbrev til skrothandleren, som så får en sidste chance på 14 dage til selv at fjerne de ulovlige biler. Se video af de godt 1200 ulovligt placerede biler herunder. Derfor bliver det sandsynligvis først midt i marts, at kommunen kan gå i gang med at fjerne bilerne. -	Vi skal opgive steelnummer på hver enkelt bil, som vi vil hente, og vi skal angive, hvornår vi henter den, forklarer Peter E. Nielsen. Han vurderer derfor, at det bliver en lang proces med at fjerne bilerne - men fjernet det bliver de.
Skrothandler Kaj Hansen i Frederikshavn fik et varsel på 14 dage til at fjerne hans kæmpe bilkirkegård. Men de er der endnu.